stanford-oval/wikipedia huggingface dataset:
מרביצי תורה
הרקע להקמת הארגון

מפלגת ש"ס הוקמה כמפלגה מוניציפלית בשנת 1982 בהנהגת הרב עובדיה יוסף. המפלגה זכתה בתחילתה לתמיכת מנהיג הזרם הליטאי הרב אלעזר מנחם מן שך, ובבחירות לכנסת האחת עשרה, בעקבות הקרע עם אגודת ישראל, אף הורה לתומכיו להצביע עבורה. כעבור כמה שנים הקים הרב שך את מפלגת דגל התורה, אך עדיין נחשב למורה דרכה של תנועת ש"ס במקביל לרב עובדיה יוסף.
בראשית שנות התשעים נוצר קרע בין הרב שך לבין הרב עובדיה יוסף ומפלגת ש"ס, בעקבות הצטרפותה של ש"ס בתרגיל המסריח וכניסתה לממשלת רבין בניגוד לדעתו של הרב שך. בשלב זה החל הרב שך לנהל מלחמה גלויה נגד המפלגה. הרב עובדיה יוסף סירב להכפיף את המפלגה להנהגתו של הרב שך, ותנועת ש"ס הלכה בדרך עצמאית. שינוי כיוון זה נתפס בקרב חלק מן הציבור החרדי-ספרדי כמרידה ברב שך ועורר התנגדות לש"ס ולרב עובדיה. בראש פלג זה עמדו קבוצת רבנים וראשי ישיבות ספרדים, חלקם תלמידיו של הרב שך, שראו בו את המנהיג של הציבור החרדי כולו, מכל העדות.
עם ראשי הישיבות שהתנגדו לדרכה של ש"ס נמנו הרבנים: נסים טולדנו (ישיבת שארית יוסף), גבריאל טולדנו (ישיבת אור ברוך), יהודה עדס (ישיבת קול יעקב), יעקב משה הלל (ראש ישיבת חברת אהבת שלום), אברהם סלים (ישיבת מאור התורה), בצלאל פנחסי (ראש ישיבת ברכת אפרים) שלמה ידידיה זעפראני (כתר תורה), יהושע ברכץ (עץ חיים), אליהו רפול (ישיבת נוה ארץ) ועוד.
הרקע להקמת הארגון > נקודות המחלוקת

ההתנגדות של בני קבוצה זו לדרכה של ש"ס התבססה על כמה טענות מרכזיות.
הנהגת הציבור החרדי ("הנהגת הדור") מסורה לרב שך בלי קשר להשתייכות עדתית, ואין לחלוק על דעתו והוראותיו.
הזרם החרדי הספרדי אינו מחזיק בידע ובמיומנות הדרושה לשימור הערכים החרדיים, ולכן עליו להמשיך ולהיתלות בזרם הליטאי עד שירכוש את הידע והמיומנות האמורים.
השיטה הלימודית שמתווה הנהגת ש"ס בלימוד התלמוד בישיבות אינה השיטה המתאימה לדורנו, ולא כך למדו רבותינו הספרדים.
הקמת הארגון ומטרותיו

כנס היסוד של הארגון נערך בי"ח בכסלו ה'תשנ"ג, במלון רייך בירושלים ונכחו בו כמאה ראשי ישיבות ורבנים ספרדים. בכנס נשאו דברים הרב אברהם סלים, הרב סעדיה בן יוסף, הרב נסים טולידנו, הרב יהודה עדס והרב יעקב הלל. לאחר מכן הקריא הרב אליהו רפול את החלטות הכנס ומטרות הארגון;
תמונה מועצת ראשי ישיבות לארגון, שתנהיג אותו.
הארגון ייזום הוצאה לאור של קובץ תורני של בני הישיבות הספרדיים כדי לעודד לימוד בעיון ובהעמקה.
תוקם קרן מלגות לבני ישיבות המצטיינים בלימוד מעמיק.
יושם דגש על קשר המשכי עם בוגרי הישיבות, אלו שבכולל ואלו שיצאו להתפרנס.
תוקמנה מסגרות מיוחדות לאברכים הראויים לכך, ללימוד הלכה ולדרכי הוראה מתוך ליבון יסודי ומעמיק בדרך הישיבות הליטאיות – אסוקי שמעתתא אליבא דהלכתא.
הקמת הארגון ומטרותיו > תמיכה בארגון

חברי מועצת גדולי התורה של דגל התורה פרסמו מכתבי תמיכה בארגון..
פעילות הארגון

מלבד כנס היסוד קיים הארגון כנסים נוספים;
בכ"ו בטבת ה'תשנ"ג באולמי וגשל בבני ברק. בכינוס נכחו לפי דיווחי התקשורת כאלף משתתפים.
בט"ו בשבט ה'תשנ"ד, בעקבות חיכוכים שהחריפו בין הנהגת דגל התורה להנהגת ש"ס. בכינוס זה התבטא הרב יהודה עדס: "השטחיות הכריזה מרד על העמקות".
בכ"ה בתמוז ה'תשנ"ד נערך כנס השיא של הארגון בבנייני האומה בירושלים, ובו נכחו כמה אלפי משתתפים. הרב שך הגיע מבני ברק חרף חולשתו, ונכח באולם למשך דקות בודדות.
בט"ז בתשרי ה'תשנ"ה נערכה שמחת בית השואבה מטעם הארגון, וכן חלוקת מלגות למשתתפי תוכניות הכתיבה. היה זה הכנס הציבורי האחרון של הארגון.
במהלך השנים שלאחר מכן לא תועדה פעילות ציבורית משמעותית של הארגון, אך נוצר למעשה תת-זרם בציבור החרדי הספרדי שכונה בקיצור "מרביצי" שנחשב לזרם בעל זיקה רבה יותר לציבור הליטאי.
בבחירות לרשויות המקומיות שנערכו ב-2003 הוקמה בבני ברק הרשימה המונציפלית 'קד', בראשות הרב בצלאל פנחסי והרב יהודה עדס - מראשי ציבור ה'מרביצי'. הרשימה הכניסה שני נציגים לעירייה ולאחר מכן הצטרפה למפלגת דגל התורה. בבחירות לכנסת ה-20 שנערכו שנתיים לאחר מכן תמכו רוב רבני מרביצי בהצבעה למפלגת יהדות התורה. בבחירות המקומיות הבאות, ב-2008, רצה רשימת קד גם בערים ביתר, אלעד ובית שמש, והכניסה נציג אחד או שניים בכל אחת מהן. בהמשך היא התאגדה ברוב הערים עם מפלגת 'יהדות התורה', שהקצתה מקום לנציגי קד בערים אלו ובערים נוספות.
מרביצי התורה כיום

לאורך השנים, הציבור הקשור לארגון נותר מחויב לדרך הליטאית ודבק בהתנגדותו למפלגת ש"ס ולראשיה. עם זאת, לא ניתנה לאנשי הזרם נציגות פוליטית ממשית בכנסת ובמועצות המקומיות. אנשי הזרם סבלו מאפליה מצד הנהגתה הפוליטית של דגל התורה, שבאה לידי ביטוי בקבלה למוסדות, בהקצאות מבנים ועוד. בשל כך, נעשו ניסיונות שונים לצרף את פלג 'מרביצי' למפלגת ש"ס.
בקרב אנשי הזרם שנותרו בתוכו נוצר פילוג נוסף עם התלקחות המחלוקת בציבור הליטאי. חלקם נותרו במחנה הרוב של דגל התורה, וחלקם הצטרפו לפלג בני תורה בהנהגת הרב שמואל אוירבך, בייחוד לאור טענות כי עסקני דגל התורה אינם דואגים למניעת גיוס בני ישיבות ספרדים או אף מעוניינים בכך לכתחילה.
נכון לשנת 2022, רוב הנמנים עם ציבור ה'מרביצי' בעבר עברו להצביע לתנועת ש"ס, בשל תמורות ושינויים שחלפו על הציבור הספרדי כולו וכן שינויים שנערכו בתנועת ש"ס עצמה. כחלק מכך, כמה מראשי ורבני 'מרביצי תורה' הורו בשנת ה'תשפ"ב להצביע ש"ס, ביניהם הרב שלמה ידידיה זעפראני, הרב אברהם סלים ועוד.
ב-17 באפריל 2023 הצטרפו הרב אברהם סלים והרב שמואל בצלאל למועצת חכמי התורה של ש"ס, ויש שראו בכך את 'תום עידן מרביצי', סיום הפילוג בציבור החרדי-ספרדי והתאחדות תחת מטריית תנועת ש"ס.
יש הרואים בפעילות איגוד עמלי התורה פעילות המשך למרביצי תורה.
הערות שוליים

↑  שמונה לחבר במועצת חכמי התורה של ש"ס, אך פרש ממנה כעבור שלושה חודשים
↑  לימים - מונה לחבר מועצת גדולי התורה
↑  הטענות, שהובעו בביטאוני הארגון ובכינוסים השונים שלו מאותן שנים, רוכזו באריכות בחוברת "בינו שנות דור ודור", ירושלים, ניסן תשנ"ד, עמוד ד'. החוברת יצאה לאור על ידי "אחד מחובשי בית המדרש" ובעילום שם.
↑  הרב נסים טולדנו בכנס שנערך בכ"ו בטבת תשנ"ג, דבריו הובאו בחוברת "מרביצי תורה ספרדים באה"ק" שיצאה לאור בירושלים לרגל אירוע חלוקת מלגות תשנ"ה, עמוד 31
↑  הרב יהודה עדס, חוברת מרביצי תורה ספרדים באה"ק, עמ' 18–19, הרב יעקב הלל, שם, עמ' 21.
↑  ציטוט מתוך חוברת ארגון מרביצי תורה ספרדים באה"ק, עמ' 24
↑  הרב אלעזר מנחם מן שך כתב במכתב מט"ו בסיון ה'תשמ"ד "בעת כזאת אשר חושך יכסה ארץ... וזוממים להשתלט על הכל ולעקור את יסודי הדת... על כן באתי בזה לחזק את ידי העושים והמעשים 'ארגון מרביצי התורה הספרדים'... ועושים כל מעשיהם על פי גדולי התורה וראשי הישיבות... ומצווה על כל אחד לפעול ולהפעיל למען הצלחת הארגון הקדוש הזה, ובזה נזכה ... להחזיר עטרה ליושנה..."


הרב מיכל יהודה ליפקוביץ, הרב יהודה שפירא, הרב אהרן יהודה לייב שטינמן והרב חיים קניבסקי, חתמו על מכתב לקראת כינוס בכ"ה בתמוז ה'תשנ"ד (ראו להלן), שבו נכתב: "בזמן שהחשך יכסה ארץ וטשטוש הדעות רב למאוד, רחב לבנו לשמוע על דבר ההתעוררות הגדולה שנתעוררו גדולי מרביצי התורה מאחינו הספרדים שנאספו לכינוס לשם שמים... בימים אלו, אשר לדאבוננו הרב כבוד שמים מחולל בראש כל חוצות... והננו בזה בברכה, חיזקו ואימצו, אשריכם שזכיתם לרומם קרנה של תורה וקרנה של עטרת תפארת יהדות ספרד".
↑  המכתבים הובאו בעיתונות החרדית, וכן בחוברת "כאיש אחד בלב אחד" שיצאה לקראת הכינוס המרכזי בבנייני האומה, כ"ח בתמוז ה'תשנ"ד, עמודים 5–7, וכן בחוברת "ארגון מרביצי תורה ספרדים באה"ק" עמודים 3-4
↑  ישי כהן וישראל כהן, במי תומכים הרבנים? כל השמות והמפלגות • מיוחד, באתר כיכר השבת, ‏16 למרץ 2015
↑  ארי קלמן, דרעי עקץ את רובינשטיין וקרץ ל'מרביצי': "יש חוסר בהקצאות", באתר בחדרי חרדים, ‏14 בספטמבר 2018
↑  קובי נחשוני, מחאה נגד הגיוס: "ספרדים לצבא, אשכנזים לישיבה", באתר ynet, 1 ביולי 2018
↑  נפתלי טרבלסי, העסקנים הספרדים מתקוממים: "חוק הגיוס יגייס רק ספרדים", באתר אקטואליק, ‏14 ליוני 2018
↑  ישי כהן, ראשי ישיבות: "אתם רוצים שהספרדים ימלאו את היעדים", באתר כיכר השבת, ‏10 באוגוסט 2017
↑  יעקב ריבלין, תם עידן מרביצי?, עיתון בקהילה 20 באפריל 2023
↑  אריות קשורים בחוט, ירושלים, תש"ף, עמ' 112
ארמי האמר

| --- | --- |

האמר, 2017
 לידה:  28 באוגוסט 1986 (בן 38) סנטה מוניקה, קליפורניה 
 שם במה:  Armie Hammer 
 שם לידה:  Armand Douglas Hammer 
 מדינה:  ארצות הברית ארצות הברית
 תקופת הפעילות:  מ-2005 
 עיסוק:  שחקן
 מקום לימודים:  אוניברסיטת קליפורניה
 בת זוג:  אליזבת צ'יימברס (2010–2020)
 מספר צאצאים:  2
 פרופיל ב-IMDb
 
ארמנד דאגלס "ארמי" האמר (באנגלית: Armand Douglas "Armie" Hammer; נולד ב-28 באוגוסט 1986) הוא שחקן אמריקאי, בנו של איש העסקים מייקל ארמנד האמר (אנ') ונינו של איל הנפט היהודי ארמנד האמר. בנעוריו למד באוניברסיטת קליפורניה בלוס אנג'לס. את קריירת המשחק שלו החל בהופעות אורח בסדרות טלוויזיה. תפקידו הראשי הראשון היה כבילי גרהאם בסרט "בילי: השנים הראשונות" משנת 2008, והוא זכה להכרה רחבה כאשר שיחק תפקיד כפול בדמויות התאומים קמרון (אנ') וטיילר וינקלווס (אנ') בסרט הביוגרפי של הבמאי דייוויד פינצ'ר, "הרשת החברתית" (2010).
האמר גילם את קלייד טולסון (אנ') בסרט הביוגרפי "ג'יי אדגר" (2011), ואת הדמות הראשית בסרט "הפרש הבודד" (2013), ובשנת 2015 כיכב בתפקיד איליה קוריאקין (אנ') בסרט הפעולה "שם קוד מ.ל.א.ך". בשנת  2017 הוא כיכב בדרמת הלהט"ב הרומנטית של לוקה גואדנינו "קרא לי בשמך", עבורו קיבל מועמדויות לפרסי גלובוס הזהב ואינדפנדנט ספיריט בקטגוריית שחקן המשנה הטוב ביותר. שנה לאחר מכן גילם את עורך הדין מרטין ד' גינסברג בסרט הביוגרפי "המין החזק" והשתתף בסרט "מלון מומבאי", ובאותה שנה (2018) שיחק בברודוויי במחזה "גברים לבנים סטרייטים". לצד תפקידיו כשחקן, דיבב דמויות בסדרות הטלוויזיה "משפחת סימפסון" ו"אבא אמריקאי" (2012), ובסרט ההנפשה "מכוניות 3" (2017).
ב-3 בפברואר 2021 פתחה משטרת לוס אנג'לס בחקירת טענת אונס שהפנתה נגדו אישה שזוהתה בשם 'אפי אנג'לובה'. זאת, בהמשך להאשמות שהתפרסמו בינואר 2021 מצד נשים שהיו בקשר איתו, וראשיתן בפרסום צילומי מסך של מסרונים שיוחסו לו. ההאשמות כללו התעללות מינית ורגשית, וכן נטייה פטישיסטית לקניבליזם, ופרקטיקות BDSM ללא הסכמה. האמר הכחיש את הטענות, אך פרש בעקבותיהן ממספר הפקות עתידיות אליהן לוהק. כמו כן, סוכני השחקנים ויחסי הציבור שלו הודיעו על ניתוק קשרי העבודה איתו.
ילדותו ומשפחתו

ארמנד דאגלס האמר נולד בסנטה מוניקה, קליפורניה שבארצות הברית. אמו, דרו אן (לבית מובלי), הייתה בעבר פקידת הלוואות בכירה בבנק, ואביו, מייקל ארמנד האמר, הוא הבעלים של מספר חברות עסקים, כולל הוצאת קנודלר וארמנד האמר הפקות (חברת הפקות סרטים/ טלוויזיה). להאמר ישנו בנוסף אח צעיר ממנו בשם ויקטור.
האמר תיאר את הרקע שלו כ"חצי יהודי", אף על פי שרק הסבא-רבא מצד אביו היה יהודי – טייקון הנפט והפילנתרופ, ארמנד האמר, שהוריו היגרו לארצות הברית מהאימפריה הרוסית.
האמר התגורר בשכונת דאלאס בהיילנד פארק במשך מספר שנים. כשהיה בן שבע עברה משפחתו לאיי קיימן, שם התגוררה כחמש שנים, ואז התיישבה בלוס אנג'לס. הוא למד באקדמית פוקנר בנמל המושל, ובאקדמית גרייס כריסטיאן, ובנוסף גם בגרנד קיימן (בית ספר שהקים אביו בווסט ביי, גרנד קיימן), ומאוחר יותר הלך לבית הספר התיכון הבפטיסטי בלוס אנג'לס בעמק סן פרננדו. הוא נשר מהתיכון בכיתה י"א כדי להמשיך בקריירת משחק. לאחר מכן עבר קורסים במכללה באוניברסיטת קליפורניה בלוס אנג'לס. מאוחר יותר האמר אמר כי הוריו התנערו ממנו כשהחליט לעזוב את בית הספר ולהתחיל לשחק, אך מאז הפכו לתומכים וגאים בעבודתו.
קריירה > 2021 – פגיעה בקריירה בעקבות שערוריית מין

בינואר 2021 פורסמו בחשבון אינסטגרם לא מזוהה צילומי מסך עם מסרונים שיוחסו לו, וכללו תיאורים מיניים שתוארו כמטרידים וכללו האשמות כלפיו בקניבליזם. בעקבות הפרסומים פרש האמר ממספר פרויקטים עתידיים אליהם לוהק, על אף שהכחיש את הטענות נגדו, וכינה אותן "התקפה מקוונת זדונית". ב-13 בינואר הוא הודיע על פרישה מצילומי הסרט "חתונה אש!", בו היה אמור לשחק לצידה של ג'ניפר לופז, וצילומיו התחילו ב-22 בפברואר ברפובליקה הדומיניקנית. במקומו הצטרף ג'וש דוהאמל לצוות שחקי הסרט. לדברי האמר, נוכח ההאשמות אותן תיאר כמגוחכות, מצפונו לא איפשר לו לעזוב את ילדיו לארבעה חודשי צילומים. באותו יום נודע שהאמר פרש מצוות השחקנים של הסדרה "Gaslit" בערוץ Starz, על אודות מעורבותה של מרתה מיטשל בפרשת ווטרגייט, ומשתתפים בו בין היתר ג'וליה רוברטס ושון פן. את האמר החליף השחקן דן סטיבנס. עם זאת, נטען שהוא פרש מההפקה שבועות ספורים קודם לכן, עקב עומס בלוח הזמנים של השחקן, לאור השתתפותו בצילומי סדרת הטלוויזיה "ההצעה"' עבור "פרמאונט+", שירות הזרמת המדיה של "CBS",
כעבור שבועיים, ב-28 בינואר, נמסר שהאמר פרש מהפקת "ההצעה". הסדרה בת עשרת הפרקים מספרת את סיפור הפקת הסרט "הסנדק" משנת 1972, ובה יועד האמר לגלם את דמותו של מפיק "הסנדק", אלברט "אל" רודי (אנ'). ב-5 בפברואר 2021 נמסר שעל רקע ההאשמות שהופנו כלפי האמר, סוכנות הכישרונות "WME" הפסיקה לייצג אותו, וכן התפטר איש יחסי הציבור האישי שלו.
ב-2 באפריל 2021 פורסמה הודעה רשמית, לפיה פרש האמר מהמחזה "הדקות" (אנ') פרי עטו של טרייסי לטס, שצפויה להעלות להקת התיאטרון "סטפנוולף" (אנ') בברודוויי ב-22 במרץ 2022. האמר הודיע שהוא נאלץ לפרוש מהמחזה כדי להתמקד בעצמו ובבריאותו למען משפחתו. מפיק המחזה ג'פרי ריצ'רדס (אנ') הצהיר שהאמר יישאר עמית מוערך עבור כל מי שעבדו איתו על הבמה ומחוצה לה על "הפרוטוקול", וכי מכבדים את החלטתו.
בדצמבר 2019 לוהק האמר לקומדיית הספורט "Next Goal wins", בהפקתו ובבימויו של טאיקה ואיטיטי, המבוססת על סרט תיעודי באותו שם משנת 2014, שתיעד את מאמציו של מאמן הכדורגל האמריקאי-הולנדי תומאס רונגן (אנ') להוביל את נבחרת סמואה במוקדמות מונדיאל 2014. בדצמבר 2021, בעקבות הפרשה, עזב האמר את הפקת הסרט ובמקומו לוהק השחקן ויל ארנט.
חיים אישיים

בראיון בשנת 2008 הצהיר האמר בקשר לאמונותיו הדתיות, "יש לי חיים רוחניים משלי, ואני מעריך אותם מאוד". האמר ידוע בזכות השקפותיו הטעונות הן פוליטית והן חברתית במדיה החברתית. 
בשנת 2010 נישא האמר לאשת הטלוויזיה אליזבת צ'יימברס בטקס שנערך על ידי חברו טיילר רמזי. מנישואים אלה נולדו הבת הארפר (2015) והבן פורד דאגלס ארמנד (2017). ב-10 ביולי 2020 הודיעו על פרידה באמצעות חשבונם באינסטגרם, לאחר עשר שנות נישואין.
חיים אישיים > מעצר בגין החזקת קנאביס

ב-20 בנובמבר 2011 נעצר האמר במחסום משמר הגבול של ארצות הברית בסיירה בלאנקה (אנ') במערב טקסס, מיילים ספורים מגבול מקסיקו, לאחר שבמכוניתו נתגלתה מריחואנה במשקל של 0.02 אונקיה (0.567 גרם), וכן שלוש עוגיות מריחואנה רפואיות וחומית מריחואנה. הוא שילם ערבות בסך 1,000 דולר, אחרי ששהה במעצר יום אחד. התובע המחוזי באל פאסו לא הגיש כתב אישום נגד האמר, משום שלפי חוקי מדינת טקסס, החזקת מריחואנה נחשבת לעבירה רק אם הכמות עולה על 4 אונקיות (113.4 גרם). בראיון במסגרת תוכנית האירוח של קונאן או'בריאן מיולי 2013 אמר האמר שהמעצר נבע מאי-הבנת החוק הפנים-מדינתי לעומת החוק הפדרלי.
חיים אישיים > טענות להתעללות מינית ושערורייה במדיה החברתית

ב-10 בינואר 2021 פרסם חשבון אינסטגרם בשם "House of Effie" (תרגום מילולי: "הבית של אפי") סדרה של עשרות צילומי מסך של מסרונים, אותם ייחס החשבון האלמוני להאמר, אשר כללו תכנים עם תיאורי פנטזיות מיניות על יחסי שליטה, אלימות, אונס ואף קניבליזם. לפי הטענה, מדובר במסרונים שהאמר שלח לכאורה לנשים באמצעות חשבון האינסטגרם שלו, בין השנים 2016–2020, עת היה נשוי עדיין לצ'יימברס, וככל הנראה, מאחורי חשבון האינסטגרם עומדת אחת הנשים שהאמר התכתב איתן. הטענות לא אומתו, ומשתמשי טוויטר טענו שמדובר בזיוף. האמר עצמו הכחיש את המיוחס לו וטען שמדובר בזיוף, אך מפעיל/ת חשבון האינסטגרם התעקש/ה שמדובר במסרונים אותנטיים שהאמר שלח, ואף הוסיפ/ה שבעקבות הפרסום, פנו מספר נשים ותיארו מעשי התעללות מינית שבעקבותיהם הגיעו חלקן לחדר מיון.
כעבור ימים ספורים מהפרסומים וההכחשה, נחשפה מי שהייתה בת זוגו של האמר בין יוני לאוקטובר 2020, קורטני ווצ'קוביץ', מייסדת אפליקציית שירותי טיפוח היופי "Flashd" מדאלאס, טקסס. ווצ'קוביץ' תיארה את הרומן שלה עם האמר כ"דייטינג עם חניבעל לקטר וואנבי", וסיפרה שהוא הביע משאלה לשבור אחת מצלעותיה, לצלות ולאכול אותה, בנוסף על פנטזיות מיניות איומות אחרות. עוד היא טענה, שהאמר התעלל בה רגשית, וכתוצאה ממערכת היחסים המעוותת שחוותה, היא סבלה מהפרעת דחק פוסט-טראומטית ונזקקה לפסיכותרפיה. ווצ'קוביץ' לא יכלה לאשר את האותנטיות של צילומי המסך, אך ציינה שהיא לא הופתעה מהפרסום.
ב-21 בינואר 2021 נחשפה פייג' לורנזה, סטודנטית ודוגמנית בת 22, אשר לדבריה הכירה את האמר בעקבות התכתבות ביניהם באינסטגרם, בעת ששהתה בלוס אנג'לס, והם היו בקשר בין חודשיים לארבעה במהלך סתיו 2020. לטענת לורנזה, האמר חרת בסכין את האות A באזור מפשעתה כחלק ממשחקי BDSM, והותיר צלקות על גופה. כמו כן, הוא הביע רצון לעקור צלעות ממנה, לעשן ולאכול אותן. היא טענה עוד, שהאמר אמר שהוא יאמן אותה להיות שפחת מין שלו, והוסיפה שהוא משתוקק לפגוע בנשים. עורך דינו של האמר שלל את הדברים בטענה שכל המעשים היו בהסכמה מלאה ובשיתוף פעולה מצד לורנזה, תוך שהשניים משוחחים ומסכמים על הכל באופן מלא.
חיים אישיים > חקירת חשד לאונס

בעקבות הפרסומים בחשבון האינסטגרם "הבית של אפי", והחשיפות שבעקבותיהם, ב-3 בפברואר 2021 פתחה משטרת לוס אנג'לס בחקירת האשמות באונס שהפנתה נגד האמר אישה בשם 'אפי אנג'לובה', בת 24 בעת החשיפה. המשטרה אישרה את דבר קיום החקירה ב-18 במרץ 2021, שעות ספורות אחרי שאנג'לובה ערכה מסיבת עיתונאים מקוונת, כשהיא מלווה בעורכת הדין גלוריה אולרד, ובה קראה הצהרה מן הכתב. אנג'לובה סיפרה במסיבת העיתונאים פרטים קשים על אירוע שהתרחש ביניהם ב-24 באפריל 2017. לדבריה, במשך ארבע שעות, האמר אנס אותה באלימות, תקף אותה, הטיח את ראשה בקיר שוב שוב, והכה ברגליה עד שהיא התקשתה לצעוד במשך שבוע אחרי האירוע. אנג'לובה הוסיפה שהאמר מנע ממנה לברוח, וחששה שהוא עומד להרוג אותה. עוד סיפרה אנג'לובה, שהיא הכירה את האמר בפייסבוק בשנת 2016, בהיותה בת עשרים, וקיימה קשרים איתו לסירוגין עד שנת 2020. אולרד סרבה לגלות אם אנג'לובה היא האישה העומדת מאחורי חשבון האינסטגרם "הבית של אפי", שפרסם את צילומי המסך. והוסיפה ש"בשלב הזה", האישה לא מתכוונת להגיש תביעה אזרחית נגד האמר. בשמו של האמר, עורך הדין אנדרו ברטלר מסר שהיחסים בין האמר לאנג'לובה היו בהסכמה מלאה, והיא בחרה להסלים את הפרשה, על אף שלהאמר לא הייתה כוונה להביך אותה ולחשוף את תשוקותיה המיניות, אותן כינה ברטלר "קינקיות".
חיים אישיים > אשפוז מרצון

ב-8 ביוני 2021 נודע שהאמר התאשפז מרצונו במוסד לגמילה מסמים, אלכוהול ומין, ליד אורלנדו, פלורידה, והתחייב לשהות במוסד עד להחלמה מלאה. על פי הפרסום, האמר נכנס למוסד ב-31 במאי 2021, אחרי שיומיים קודם לכן, ב-29 במאי, הוא יצא מגרנד קיימן, שם שהה מאז מסיבת העיתונאים של "אפי" ב-18 במרץ. לדברי עדי ראייה, האמר נראה מגיע לנמל התעופה של גרנד קיימן כשהוא מלווה באשתו בנפרד אליזבת צ'יימברס, ילדיו ובני משפחה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2006 | פליקה | בחור |  |
| 2008 | Blackout | טומי |  |
| 2008 | Billy: The Early Years | בילי גרהאם |  |
| 2009 | חופשת אביב מטורפת | שומר החוף |  |
| 2010 | הרשת החברתית | קמרון (אנ') וטיילר וינקלווס (אנ') |  |
| 2011 | ג'יי אדגר | קלייד טולסון (אנ') | מועמדות לפרס גילדת שחקני המסך לשחקן הטוב ביותר |
| 2012 | מראה מראה: הסיפור האמיתי | הנסיך אלקוט |  |
| 2013 | הפרש הבודד | ג'ון ריד/"הפרש הבודד" |  |
| 2015 | הפמליה | עצמו |  |
| 2015 | שם קוד מ.ל.א.ך | איליה קוריאקין (אנ') |  |
| 2016 | הולדתה של אומה | סמואל טרנר |  |
| 2016 | יצורים ליליים | האטון מורו |  |
| 2016 | אש חופשית | אורד |  |
| 2016 | מוקש | מייק סטיבנס |  |
| 2017 | קרא לי בשמך | אוליבר | מועמד פרס גלובוס הזהב לשחקן המשנה הטוב ביותר מועמד פרס אינדפנדנט ספיריט לשחקן המשנה הטוב ביותר (אנ') מועמד פרס סטלייט לשחקן המשנה הטוב ביותר |
| 2017 | הדיוקן האחרון | ג'יימס לורד |  |
| 2017 | מכוניות 3 | ג'קסון סטורם | דיבוב |
| 2018 | סליחה על ההפרעה | סטיב ליפט |  |
| 2018 | מלון מומבאי | דייוויד |  |
| 2018 | המין החזק | מרטין ד. גינצבורג |  |
| 2019 | פצעים | וויל |  |
| 2020 | רבקה | מקסים דה וינטר |  |
| 2021 | משבר | ג'ייק קלי |  |
| 2022 | מוות על הנילוס | סיימון דויל |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2005 | משפחה בהפרעה | סטודנט #2 | פרק: "The Immaculate Election" |
| 2006 | ורוניקה מארס | קורט | פרק: "Wichita Linebacker" |
| 2007 | עקרות בית נואשות | בארט | פרק: "Distant Past" |
| 2009 | מלאך המוות | מורגן | 5 פרקים |
| 2009 | אחת שיודעת | גבריאל אדוארדס | 4 פרקים |
| 2012 | משפחת סימפסון | קמרון (אנ') וטיילר וינקלווס (אנ') | דיבוב; פרק: "The D'oh-cial Network" |
| 2012 | אבא אמריקאי | סוכן השכרת רכבים | דיבוב; פרק: "The Wrestler" |
| 2020 | אנחנו מי שאנחנו | עובד קפיטריה | פרק: "Right here, right now #6" |
פילמוגרפיה > תיאטרון

| שנה | מחזה | תפקיד | הערות |
| --- | --- | --- | --- |
| 2018 | גברים לבנים סטרייטים | דרו |  |
מרסלה (עיר)

מַרְסָלָה (באיטלקית: Marsala) היא עיר נמל בנפת טראפני בקצהו המערבי של האי סיציליה שבאיטליה. עיקר פרסומה בא לה על שום היותה מקור היין הקרוי על שמה – יין מרסלה.
היסטוריה

העיר שוכנת על אתרה של ליליבאיום (Lilybaeum), המאחז החשוב ביותר של הקרתגים בסיציליה, שהוקם על ידי חימילקו ב-396 לפנה"ס לאחר נטישת מוטיה. פירוס מלך אפירוס והרומאים ניסו לשווא להכריעה במצור, אך היא נכנעה לרומא ב-241 לפנה"ס, בסוף המלחמה הפונית הראשונה, כחלק מתנאי הסכם השלום. במלחמות הפוניות השנייה והשלישית הייתה ליליבאיום נמל מוצא לחילות המשלוח הרומיים שעלו על קרתגו, ותחת שלטונה של רומא נהנתה מפריחה ושגשוג. היא קיבלה זכויות של מוניקיפיום מאוגוסטוס קיסר ומעמד של קולוניה בתקופת שלטונו של פרטינקס או ספטימוס סוורוס.
בסביבות שנת 438 סבלה מרסלה ממתקפות של הוונדלים והאוסטרוגותים מצפון אפריקה שגרמו לה נזק קשה.
הערבים הם שהעניקו לה את שמה הנוכחי, "מרסלה" (מערבית "מרסה אללה" - נמל האלוהים). הנמל העתיק של העיר, שנמצא צפון-מזרחה לה, נהרס על ידי קרל החמישי, כדי למנוע את כיבוש העיר על ידי פירטים. הנמל של ימינו שוכן בדרום-מזרח לעיר. ב-11 במאי 1860 נחתו במרסלה ג'וזפה גריבלדי ו"צבא האלף" שלו, ומכאן החלו את מסעם לסילוק שלטון בית בורבון בסיציליה, הצעד הראשון לקראת איחודה של איטליה.
הערות שוליים

↑  Alex Metcalfe, Muslims and Christians in Norman Sicily, Taylor & Francis, 2014, page 7
| --- | --- |
בקרת זהויות :  NLI: 987007559532705171  BNE: XX455406  GND: 4115025-9  LCCN: n79034513  MusicBrainz: 46142cf9-a7bf-43ed-965a-a6c6f481e261  NARA: 10044883  SUDOC: 20466201X  VIAF: 139540431   WorldCat (עם VIAF): 139540431 
ערך זה הוא קצרמרבנושא יישובים באיטליה. אתם מוזמנים לתרום לוויקיפדיה ו.
יום הקולנוע הישראלי

כרזת יום הקולנוע הישראלי הראשון, 2014.
יום הקולנוע הישראלי הוא אירוע שנתי המתקיים מאז 2014, ביוזמת משרד התרבות והספורט והתאחדות ענף הקולנוע בישראל. במסגרת האירוע, המתקיים בסמוך לטקס פרסי אופיר, מוקרנים בעשרות בתי קולנוע ברחבי ישראל סרטים ישראלים בלבד, במחיר של 10 שקלים בלבד לכרטיס. ההקרנות כוללות הקרנות בכורה לסרטים רבים, הקרנות של הסרטים המועמדים לפרס אופיר לסרט העלילתי הטוב ביותר וכן הוקרה לבולטים שבקולנוענים הישראלים.
בשנת 2020 בתי הקולנוע בישראל היו סגורים בשל מגפת הקורונה ולכן גם לא התקיים באותה עת יום הקולנוע הישראלי.
בשנת 2022 בוטל יום הקולנוע הישראלי שהיה צריך להתקיים באותה שנה.
ב-13 בספטמבר 2023, התקיים יום הקולנוע הישראלי התשיעי, שבו 40 סרטים הוקרנו ברחבי הארץ בעלות של 10 שקלים לכרטיס, בהם המועמדים הבולטים לפרס אופיר וכן הסרט המיתולוגי "כאסח" - לזכרו של חופני כהן. "השנה שמנו דגש על הגעה לקהלים חדשים ומגוונים בכל הארץ", מסר שר התרבות והוסיף כי באותה השנה האירוע יתקיים לראשונה גם בירוחם, קריית חיים, צפת, רהט וישובים נוספים בפריפריה.
יום הקולנוע הישראלי הראשון

יום הקולנוע הישראלי הראשון התקיים ב-3 בספטמבר 2014, ועמד בסימן הוקרה לבמאי ולמפיק מנחם גולן, חתן חתן "פרס ישראל" הנחשב ל"אבי הקולנוע הישראלי". כמו כן, בבוקר "יום הקולנוע הישראלי הראשון" נערך טקס בסינמה סיטי גלילות שבו נקבע שמו של אולם קולנוע מספר 1 ל"אולם הגשש החיוור". הטקס נערך במעמד שרת התרבות לימור לבנת, שייקה לוי ומשה אדרי ולאחריו הוקרן עותק דיגיטלי של הסרט "גבעת חלפון אינה עונה".
במסגרת יום הקולנוע הישראלי הראשון הוקרנו 21 סרטים ישראלים, והם:
אנשים כתומים
אפס ביחסי אנוש
את לי לילה
בורג
גאליס המסע לאסטרה
גט: המשפט של ויויאן אמסלם
הגננת
הקפות
הרחק מהיעדרו
זינוק בעלייה
טוביאנסקי
יונה
כיפה אדומה
מיתה טובה
מפריח היונים
סוף עידן התמימות
ערבים רוקדים
פנסיון פראכט
פרינסס
שושנה חלוץ מרכזי
תפוחים מן המדבר
למעלה מ-120,000 איש הגיעו לבתי הקולנוע ביום זה, חלקם צפו במספר סרטים.
יום הקולנוע הישראלי השני

יום הקולנוע הישראלי השני התקיים ב-9 בספטמבר 2015, ועמד בסימן הצדעה לשחקן הקולנוע יוסף שילוח, חתן פרס אופיר.
במסגרת יום הקולנוע הישראלי השני הוקרנו 30 סרטים ישראלים, והם:
10% ילדה שלי
אבוללה
איביזה
אני לא מאמין, אני רובוט?!
ארץ פצועה
באבא ג'ון
גויאבות
דץ הבלץ
האיש שבקיר
היורד מלמעלה
המילים הטובות
המסע לכוכב המינימיקים
הקפות
חתונה מנייר
טוביאנסקי
ירח בבית 12
כיפה אדומה
מה כבר יכול לקרות?!
מסווג חריג
נדיה
סבנה
סוף עידן התמימות
סיפור על אהבה וחושך
עיר מקלט
עמק
פלאפל אטומי
ציפורי חול
קמטי צחוק
תיקון
תפוחים מן המדבר
למעלה מ-100,000 איש הגיעו לבתי הקולנוע ביום זה, חלקם צפו במספר סרטים.
יום הקולנוע הישראלי השלישי

יום הקולנוע הישראלי השלישי התקיים ב-21 בספטמבר 2016, ועמד בסימן מחווה לסרט הקולנוע "השוטר אזולאי" בכיכובו של שייקה אופיר ז"ל במלאת 45 שנה ליציאתו לאקרנים. למחרת נערך טקס פרסי אופיר הנקרא על שמו. כמו כן, בבוקר "יום הקולנוע הישראלי השלישי" נחנך אולם קולנוע על שם השחקנית רונית אלקבץ, שנפטרה מספר חודשים קודם לכן.
במסגרת יום הקולנוע הישראלי השלישי הוקרנו 32 סרטים ישראלים, והם:
אבינו
אמור
אנטנה
אנשים שהם לא אני
ארבע על ארבע
ברש
ג'נקשן 48
ג'רוזלם
גאליס - קונקט
האוצר מעבר לנהר
הולכת שבעה
הכל שבור ורוקד
הלהקה האחרונה בלבנון
המתנחלים
הפורצת
הרמוניה
חדרי הבית
ילד טוב ירושלים
ירח בבית 12
ישמח חתני
לב שקט מאוד
לעבור את הקיר
מיסטר גאגא
מעבר להרים ולגבעות
נמל בית
סופעולם
סופת חול
סיפור אהבה ארץ ישראלי
סנפשוט
פוטו פרג'
שבוע ויום
תיקון
יותר מ-100 אלף צופים הגיעו לבתי הקולנוע ביום זה. שלושת הסרטים הנצפים ביותר היו "הלהקה האחרונה בלבנון" (15,000 צופים), "ישמח חתני" (14,000 צופים) ו"סופת חול" (12,000 צופים).